Mistä on kyse? Huumausainerikosten kokonaismäärä laski poliisin tilaston mukaan Hämeessä, mutta törkeiden huumerikosten määrä kasvoi

Poliisin mukaan Hämeessä on liikkeellä amfetamiina, ekstaasia ja marijuanaa. Viime aikoina poliisin haaviin on jäänyt myös kokaiinia

Huumerikollisuutta johdetaan entistä ammattimaisemmin. Varsinaiset tekijät eivät itse käytä huumausaineita

Hämeen poliisin tuore tilasto kertoo huolestuttavia uutisia huumerikollisuuden lisääntymisestä. Vaikka huumerikosten kokonaismäärä pieneni, tilastojen valossa törkeiden huumausainerikosten määrä on selkeässä kasvussa.

Rikoskomisario Pälvi Suokkaan mukaan tilastotiedot eivät kerro ihan koko totuutta Hämeen huumetilanteesta.

– Näkemykseni mukaan esimerkiksi Lahden huumausainetilanne ei ole muuttunut paljoakaan viimeisen kolmen vuoden aikana. Täällä on ollut vakavaa huumausainerikollisuutta koko ajan.

Osa tilastotiedoista selittyy muun muassa lakimuutoksilla ja poliisin onnistumisilla.

– 2014 voimaan tulivat esitutkinta- ja pakkokeinolain muutokset ja viime vuonna onnistuimme paljastamaan ison jutun, joka poiki muitakin tapauksia ja tämä näkyy nyt tilastoissa.

Huumerikollisuus ei ole enää sekoilua

Vaikkei tietäisi suomalaisesta huumerikollisuudesta juuri mitään, voi ainakin arvata ja olettaa, että kyse ei ole amatöörien puuhastelusta. Suokas vahvistaa käsityksen.

Huumekauppa on entistä ammattimaisempaa, organisoidumpaa ja kovempaa bisnestä. Pälvi Suokas

– Kyse on järjestäytyneestä rikollisuudesta ja huumekauppa on yksi tapa, jolla nämä järjestöt rahoittavat toimintaansa. Uutena ilmiönä olemme havainneet sen, että ne, jotka itse asiassa pyörittävät koko hommaa, eivät itse koske aineisiin, vaan toimivat taustalla.

Suokkaan mukaan tämä näkyy muun muassa siinä, että toimintaan värvätään mukaan yhä nuorempia tekijöitä.

– Huumekauppa on entistä ammattimaisempaa, organisoidumpaa ja kovempaa bisnestä, jossa liikkuu paljon rahaa, kertoo Suokas.

Myös perintä on tehostunut

Nämä seikat heijastuvat huumekaupan joka osaan, myös velkojen perintään, josta on tullut entistä järjestelmällisempää ja väkivaltaisempaa.

– Ääritapauksissa esimerkiksi huumeisiin sekaantuneen nuoren vanhemmille saatetaan soittaa keskellä yötä ja vaatia tuhansia euroja maksuksi huumeveloista tai nuori katoaa jäljettömiin, kertoo Lahden johtava sosiaalityöntekijä Tuula Carroll.

Velat voivat olla todellisia tai keksittyjä. Tuula Carroll

Carrollin mukaan väkivallan uhka on todellinen ja tilanteet ovat hyvin pelottavia.

– Velat voivat olla todellisia tai keksittyjä. Jos rahaa sitten löytyy, niin velka ei välttämättä lyhene koskaan. Ainoa keino katkaista kierre on saada nuori kokonaan pois tästä ympäristöstä, vakuuttaa Carroll.

Carroll haluaa kuitenkin muistuttaa siitä, että edellämainitun kaltaiset tapaukset ovat harvinaisia. Paras keino välttää tällaiset tilanteet, on se, että vanhemmat hakevat ajoissa apua.

Mukana on myös uusia tekijöitä

Suuret voitot vetävät puoleensa myös aivan uudenlaisia yrittäjiä, jotka lähtevät huumebisnekseen aivan eri lähtökulmista kuin aiemmin.

– Uutta on myös Tor-verkon kautta netissä tapahtuva huumekauppa, vahvistaa Pälvi Suokas.

Uutta on myös Tor-verkon kautta netissä tapahtuva huumekauppa. Pälvi Suokas

Uudet huumerikolliset eivät välttämättä myöskään kuulu mihinkään tunnettuun rikollisorganisaatioon tai vietä muuten rikollista elämää.

– Huumekauppaa tehdään myös pelkästään rahasta, eikä olla millään lailla mukana missään muussa rikollisessa toiminnassa.

Häme on amfetamiinialuetta

Lahti on vuosien varrella saanut kyseenalaista mainetta. Helsingin Sanomat kertoi joulukuussa, että Lahti näyttäytyy amfetamiinikaupunkina. (siirryt toiseen palveluun)Tätä tukee myös tuore THL:n jätevesitutkimus, jossa Lahden jätevesistä löydettiin merkittävässä määrin amfetamiinia.

Lahti on selkeä huumausainekaupan keskus, huumekaupalla on täällä vahvat perinteet. Pälvi Suokas

– Amfetamiini on edelleen näkyvästi esillä. Sen lisäksi ekstaasin osuus on viiden viime vuoden aikana kasvanut. Näiden lisäksi esille on tullut myös marijuana, mikä tulee ilmi, kun poliisi saa paljastettua näitä suuria viljelmiä, kertoo Suokas.

Näiden aineiden lisäksi Lahdessa on viime aikoina tullut esille myös kokaiinia.

– Se on tullut sellaisiin piireihin, joihin poliisikin pääsee puuttumaan. Sitä on varmasti aiemminkin ollut täällä, mutta se ei ole aikaisemmin näkynyt poliisin tilastoissa.

Suokkaan mukaan Päijät-Hämeessä ja Kanta-Hämeessä esiintyy samoja aineita eli maakunnat eivät tässä suhteessa eroa toisistaan.

Nuorten päihdeongelmat lisääntymässä

Tavallinen kaduntallaaja ei ehkä osaa panna merkille pahentunutta huumetilannetta, mutta ammattilaisten silmissä tilanne on esillä myös katukuvassa.

– Kyllä se näkyy, kun tietää mitä katsoa. Alkoholin käyttäjien lisäksi liikkeellä on muidenkin päihteiden käyttäjiä. Sama ilmiö näkyy myös liikenteessä. Huumeratteja tulee paljon esiin. Ne osataan tunnistaa ja poimia liikenteestä, vakuuttaa Pälvi Suokas.

Myös Tuula Carroll pitää tilannetta ammattilaisen näkökulmasta katsottuna huolestuttavana.

– Lahtelaisten koulujen rehtorit varmaan sanovat, että nuoret voivat hyvin. Meidän mielestämme tilanne näyttää valitettavasti siltä, että päihdeongelmat ovat lisääntymässä. Huolestuttavaa on myös se, että on harvinaista törmätä nuoreen, jonka ongelmapäihde on alkoholi. Yleensä on kyse muista aineista.

Carrollin mukaan tilanteen huolestuttavuus näkyy monella tavalla.

– Kun esimerkiksi kävelee keskustan kauppakeskuksen läpi päivittäin, niin siellä voi aistia sellaista, että onko täällä nyt jotain tekeillä. Miksi tuo sama porukka on aina tuossa samassa paikassa. Tällaiset asiat alkavat pistää silmään.

Lahden asema huumekaupassa ja huumeiden kauttakulkukaupunkina on vankka.

– Lahti on selkeä huumausainekaupan keskus, huumekaupalla on täällä vahvat perinteet. Tästä johtuen täällä on vahvoja tekijöitä, joilla on laajalti yhteyksiä alan piireihin, muistuttaa Suokas.

Tuula Carroll haluaa muistuttaa siitä, että toivoakin on. Kaikki tarinat eivät pääty surullisesti.

– Toivo näkyy niissä nuorissa, joiden kuntoutus onnistuu ja jotka saavat elämästä otteen. Nämä ovat niitä nuoria, jotka palaavat yhteiskuntaan.